**DEREITOS E OBRIGAS DOS BENEFICIARIOS DE SUBVENCIÓNS SOMETIDOS A UN PROCEDEMENTO DE CONTROL FINANCEIRO**

**DEREITOS**

**(Artigos 53 da Lei 39/2015, do 1 de outubro, de procedemento administrativo común das administracións públicas e artigo 48 da Lei 38/2003, do 17 de novembro, xeral de subvencións)**

a) A coñecer, en calquera momento, o estado da tramitación dos procedementos nos que teñan a condición de interesados; o sentido do silencio administrativo que corresponda, no caso de que a Administración non dite nin notifique resolución expresa en prazo; o órgano competente para a súa instrución, no seu caso, e resolución; e os actos de trámite ditados. Así mesmo, tamén terán dereito a acceder e a obter copia dos documentos contidos nos citados procedementos.

Os que se relacionen coas administracións públicas a través de medios electrónicos, terán dereito a consultar a información á que se refire o parágrafo anterior, no Punto de Acceso Xeral electrónico da Administración que funcionará como un portal de acceso. Entenderase cumprida a obriga da Administración de facilitar copias dos documentos contidos nos procedementos mediante a posta ao dispor destas no Punto de Acceso Xeral electrónico da Administración competente ou nas sedes electrónicas que correspondan.

b) A identificar as autoridades e o persoal ao servizo das Administracións públicas baixo cuxa responsabilidade se tramiten os procedementos.

c) A non presentar documentos orixinais salvo que, de maneira excepcional, a normativa reguladora aplicable estableza o contrario. No caso de que, excepcionalmente, deban presentar un documento orixinal, terán dereito a obter unha copia autenticada deste.

d) A non presentar datos e documentos non esixidos polas normas aplicables ao procedemento de que se trate, que xa se atopen en poder das administracións públicas ou que sexan elaborados por estas.

e) A formular alegacións, utilizar os medios de defensa admitidos polo ordenamento xurídico, e a achegar documentos en calquera fase do procedemento anterior ao trámite de audiencia, que deberá telos en conta o órgano competente ao redactar a proposta de resolución.

f) A obter información e orientación sobre os requisitos xurídicos ou técnicos que as disposicións vixentes impoñan aos proxectos, actuacións ou solicitudes que se propoñan realizar.

g) A actuar asistidos de asesor cando o consideren conveniente en defensa dos seus intereses.

h) A cumprir as obrigas de pagamento a través dos medios electrónicos dispostos no artigo 98.2.

i) Calquera outros que lles recoñezan a Constitución e as leis.

j) Dereito, nos termos legalmente dispostos, ao carácter reservado dos datos, informes ou antecedentes obtidos pola Intervención Provincial, que soamente poderán ser utilizados para o exercicio do control financeiro, servir de fundamento para a esixencia do reintegro e, no seu caso, para poñer en coñecemento dos órganos competentes os feitos que puidesen ser constitutivos de infracción administrativa, responsabilidade contable ou penal.

**OBRIGAS**

**(Artigo 46 da Lei 38/2003, do 17 de novembro, xeral de subvencións)**

a) Obriga de prestar colaboración co funcionariado que leve a cabo as tarefas de control.

b) Obriga de facilitar a documentación requirida para realizar as tarefas de control.

c) Facilitar o libre acceso á documentación obxecto de comprobación, incluídos os programas e soportes informáticos.

d) Facilitar o libre acceso aos locais de negocio e demais establecementos nos que se desenvolva a actividade subvencionada.

e) Permitir verificar a realidade e regularidade das operacións financiadas con cargo á subvención.

f) Permitir a obtención de copias ou a mesma retención das facturas, documentos equivalentes ou substitutivos e de calquera outro documento relativo ás operacións nas que se deduzan indicios da incorrecta obtención, goce ou destino da subvención.

g) Permitir o libre acceso á información das contas bancarias das entidades financeiras onde se poida efectuar a cobranza da subvención ou con cargo ás que se poidan realizar as disposicións dos fondos.

A negativa ao cumprimento destas obrigas considerarase resistencia, escusa, obstrución ou negativa, para os efectos de apreciar unha posible causa de reintegro dos fondos percibidos, sen prexuízo das sancións que, no seu caso, puidesen corresponder.